**Հունիսի 17-ն անապատացման դեմ պայքարի միջազգային օր**

****

**Հողն ունի իրական արժեք՝**

**կատարեք ներդրումներ**

1995 թվականի հունիսի 17-ը Միավորված Ազգերի կազմակերպության կողմից հռչակվեց որպես անապատացման և երաշտի դեմ պայքարի միջազգային օր: Այն նպատակ է հետապնդում բարձրացնելու իրազեկությունն անապատացման և երաշտի սպառնալիքների նկատմամբ:

Անապատացման և երաշտի դեմ պայքարի միջազգային օրն այս տարի կնշվի՝ կարևորելով **հողային ռեսուրսների կայուն կառավարման հարցերը**, որպես տնտեսության վերականգնման, աշխատատեղերի ստեղծման և համայնքների գործունեության աշխուժացման միջոց:

|  |
| --- |
| **2015 թվականին ՄԱԿ-ի գագաթաժնողովում ընդունված Կայուն զարգացման նպատակները 17-ն են, իսկ թիրախները՝ 169-ը:** |

|  |
| --- |
| **Նպատակ 15՝** ցամաքային էկոհամակարգերի պահպանություն, վերականգնում և կայուն օգտագործման խթանում, անտառների կայուն կառավարում, պայքար անապատացման դեմ, հողերի դեգրադացիայի գործընթացի դադարեցում ու հետ շրջում և կենսաբազմազանության կորստի դադարեցում: |
| **Թիրախ 15.3՝** մինչև 2030 թվականի անապատացման դեմ պայքարն ու դեգրադացված հողերի վերականգնումը՝ ձգտել աշխարհում հասնել հողերի չեզոք դեգրադացիայի: |
| Ըստ ՄԱԿ-ի <<Անապատացման դեմ պայքարի>> կոնվենցիայի կողմերի կոնֆերանսի **3/COP.12 որոշման** <<**Հողերի չեզոք դեգրադացիան** վիճակ է, երբ հողային ռեսուրսների որակը և քանակը, ինչն անհրաժեշտ է էկոհամակարգային ֆունկցիաների և ծառայությունների ապահովմանը և պարենային անվտանգության բարձրացմանը, մնում է կայուն կամ աճում ըստ սահմանված ժամանակային և տարածական մասշտաբների և էկոհամակարգերի>>: |

2018 թվականի Անապատացման դեմ պայքարի համաշխարհային օրվա տոնակատարությունը նշանավորվում է հետևյալ կարգախոսով՝

**Հողը ունի իրական արժեք՝ կատարեք ներդրումներ**

Կարգախոսը կոչ է անում բոլոր ներգրավված կողմերին՝ արտադրողներին, սպառողներին և քաղաքական գործիչներին, ապագայում նպաստել ներդրումների կատարմանը և զերծ մնալ անկայուն հողօգտագործումից: Հողային ռեսուրսների վրա խելամիտ ներդրումները կաջակցեն մեր կայուն աճին և ապագային:

Մենք հաճախ դիտարկում ենք հողը որպես անսահման ռեսուրս, անտեսելով հողի իրական դերը սննդամթերքի արտադրության, էկոհամակարգերի պահպանության և այլն գործում: Այս ոչ ճիշտ մոտեցումն սպառնում է սննդամթերքի և ջրի մատակարարմանը, կենսաբազմազանության և նույնիսկ մարդկանց անվտանգությանը:

Կարճատև տնտեսական օգուտները, ինչպիսիք են ոչ կայուն գյուղատնտեսությունը, անկառավարելի քաղաքաշինությունը և ռեսուրսների գերշահագործումը բերում են հողերի ոչ կայուն օգտագործման, որն էլ ի վերջո հագեցնում է հողերի դեգրադացիայի և էկոհամակարգային ծառայությունների խաթարման:

Արդյունքում Երկիր մոլորակի հողերի մեկ երրորդը դեգրադացված են:

Հողերի դեգրադացիան փոխելով դեպի հողերի վերականգնում՝ մենք կարող ենք օգտագործել հողի ամբողջ ներուժը:

Առողջ և բերրի հողը կարող է բերել ոչ միայն էկոլոգիական, այլ նաև նշանակալի տնտեսական օգուտներ:

Ուսումնասիրությունները ցույց են տալիս, որ ամբողջ աշխարհում.

• ամեն տարի վարելահողերից բերրի շերտի կորուստը կազմում է 75 միլիարդ տոննա, ինչը համարժեք է 400 մլրդ ԱՄՆ դոլարի կորստին,

• 105 միլիոն հա հողի վրա էրոզիայի դեմ միջոցառումների կիռարումը եկող 15 տարիների ընթացքում թույլ կտա տնտեսել 62,4 մլրդ ԱՄՆ դոլար,

• միայն գյուղատնտեսական հողերում ածխածնի պաշարների ամրապնդումն ածխածնի շուկայում կարող է ստեղծել տարեկան 96-480 մլրդ ԱՄՆ դոլարին համապատասխան պոտենցիալ արժեք:

Հողերի կայուն կառավարումը խելամիտ ներդրում է տնտեսության զարգացման համար, ինչը չի վտանգում կայուն կենսաապահովմանը: Սա հողերի պահպանության և որակի կառավարման բանալին է հողերի կենսաբանական և տնտեսական ներուժի հավասարակշռված մոտեցման միջոցով:

Դեռ ավելին հողերը կարող են ունենալ կարևորագույն դեր՝ կապելով կայուն զարգացման տարբեր նպատակները միմյանց և օգտագործելով սիներգիան:

Հողերի կայուն կառավարման միջոցով և հողերի չեզոք դեգրադացիային հասնելու ջանքերի ներդրումով այսօր և ապագայում մենք կարող ենք նվազեցնել կլիմայի փոփոխության ազդեցությունը, կանխել բնական պաշարների օգտագործման հետ կապված հակամարտությունները և նպաստել համայնքների զարգացմանը:

Ավելի քան 110 երկիր, որոնք ենթարկվում են անապատացման կամ երաշտի, ներգրավված են հողերի չեզոք դեգրադացիայի վիճակին հասնելու ազգային թիրախների որոշման գործընթացում, նպատակ ունենալով մինչև 2030 թվականը իսպառ վերացնել հողերի դեգրադացիան:

Ներդրումներ կատարելով հողերի բարելավման և վերականգնման ուղղությամբ, կստեղծվեն բարենպաստ պայմաններ տնային տնտեսությունների և համայնքների զարգացման ուղղությամբ, կստեղծվեն լրացուցիչ աշխատատեղեր, որոնք էլ իրենց հերթին կամրապնդեն ազգային անվտանգությունն ու կայուն զարգացման հեռանկարները:

2015 թվականին ՀՀ բնապահպանության նախարարության կողմից իրականացվել է <<Դեպի հողերի չեզոք դեգրադացիայի հասնելը. գաղափարը Հայաստանում գործնականում կիրառելի դարձնելու մասին>> պիլոտային ծրագիրը: Արդյունքում հնարավոր եղավ գնահատել հողերի չեզոք դեգրադացիային հասնելու հնարավորությունը Հայաստանում՝ մասնավորապես ազգային կամավոր թիրախների որոշման համար: Հայաստանը, որպես ՄԱԿ-ի <<Անապատացման դեմ պայքարի>> կոնվենցիայի Կողմ երկիր, ընդգրկվել է այն երկրների ցանկում, որն առաջին անգամ կիրառեց հողերի չեզոք դեգրադացիայի մոնիթորինգի համակարգը: Օգտագործելով 3 առաջընթացի ցուցանիշ՝ 1.ցամաքային տարածքի ծածկույթի միտումները, 2.հողերի արտադրողականության միտումները, 3.հողում առկա օրգանական ածխածնի միտումները, բացահայտվեց դրանց կիրառման և փոխկապակցվածության հնարավորությունը: Արդյունքները զեկուցվեցին ՄԱԿ-ի <<Անապատացման դեմ պայքարի>> Կոնվենցիայի կողմերի 12-րդ նստաշրջանին և որոշվեց ընդլայնել ծրագրի իրականացումն այլ երկրներում, ինչը ներկայումս ընթացքի մեջ է:

ՄԱԿ-ի <<Անապատացման դեմ պայքարի>> կոնվենցիայի քարտուղարության աջակցությամբ և Կորեայի Հանրապետության ֆինանսավորմամբ 2018 թվականին Հայաստանում կմեկնարկի <<Արարատյան հարթավայրի հողերի չեզոք դեգրադացիայի գաղափարի իրականացում>> պիլոտային ծրագիրը, ինչը մշակվել է ՀՀ բնապահպանության նախարարության նախաձեռնությամբ:

Ազգային մակարդակով Կայուն զարգացման նպատակների թիրախ 15.3-ի հետ կապված աշխատանքները շարունակական գործընթաց են, ինչը իրականացվում է ՄԱԿ-ի <<Անապատացման դեմ պայքարի>> կոնվենցիայի իրականացման հերթական զեկույցների և դրանց ուսումնասիրությունների շրջանակում, երբ երկրները հրավիրվում են զեկուցել առաջընթացի ցուցանիշների, այդ թվում հողերի չեզոք դեգրադացիայի ցուցանիշների մասին:

2015 թվականի մայիսի 27-ին ՀՀ կառավարության N 23 արձանագրային որոշման 5-րդ կետով հավանության արժանացավ <<Հայաստանի Հանրապետությունում անապատացման դեմ պայքարի ռազմավարությունը և գործողությունների ազգային ծրագիրը>>:

Ծրագրով նախատեսված է փոփոխություն կատարել ՀՀ հողային օրենսգրքում, որը մասնավորապես կապված է հանրապետությունում ցամաքային տարածքի ծածկույթի մոնիթորինգի կազմակերպման հարցի հետ: ՀՀ բնապահպանության նախարարությունը սահմանված կարգով մշակել է համապատասխան օրենքի նախագծի փաթեթ, ինչը ներկայումս քննարկվում է Հայաստանի Հանրապետության Ազգային ժողովում:

ՀՀ բնապահպանության նախարարությունը 2017 թվականից սկսել է <<Հայաստանում ՄԱԿ-ի <<Անապատացման դեմ պայքարի կոնվենցիայի իրականացման մասին>> յոթերորդ ազգային զեկույցի մշակման նախապատրաստական աշխատանքները: Ազգային զեկույցը պետք է առցանց ներկայացնել ՄԱԿ-ի <<Անապատացման դեմ պայքարի կոնվենցիայի քարտուղարություն 2018 թվականին PRAIS 3 պորտալի միջոցով: